《送明仲舍人知邵州》
宋代·李正民

凛然气节压冰霜，经岁朝绅惹御香。吾道难行惊俗眼，斯文将堕振颓纲。

他年致主千秋鉴，此日荣亲太守章。父子相仍居两省，莱衣归奉冻醪觞。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。